SF har ændret holdning til medielicensen. Det kan umiddelbart tyde på, at der er flertal for at afskaffe den afgift, der i over 90 år har finansieret danske public service-medier, primært Danmarks Radio, men også TV 2-regionerne, Radio24syv, filmstøtteordningen og den særlige Public Service-pulje, populært kaldet ’TV 2-puljen’.

Tilhængerne af licensen fremhæver, at den bekræfter at f.eks. DR er »offentligt ejet«, at civilsamfundet, ikke staten, ejer virksomheden. Tilhængerne frygter – med rette – at licensen er et bolværk mod direkte politisk pres, som en regulær skattefinansiering åbner sluserne for.

Hvis DR, Radio24syv og TV 2-regionerne kommer på finansloven, risikerer de at blive boksebold for kontrollystne politikere, når den skal forhandles. Armslængden risikerer at forsvinde.

Når modstanderne vil afskaffe »verdens næsthøjeste licens« glemmer de at fortælle, at 500 ud af licensens 2.492 årlige kroner er moms. Hvis licensen erstattes af en skat, mister statskassen en milliard.

Licenssystemet er under forståeligt pres, ikke mindst fordi licensen vender den tunge ende nedad; alle betaler det samme, uanset indkomst. Mange unge kan ikke se det rimelige i, at de ud af deres lave løn eller SU skal betale en høj licens, når deres forbrug af public service falder konstant.

I Finland har de løst problemet. I 2013 blev licensen erstattet med en særlig public service-skat på 0,68 procent af indkomsten. Altså en progressiv skat – med loft og bund.

Man kan allerhøjst komme til at betale, hvad der svarer til 1.100 kroner i årlig medieskat og de, der tjener under 76.000 kroner, slipper helt. Lavindkomstgrupper betaler omkring 500 kroner årligt, og særskatten er en del af skattebilletten.

Læs også Hvordan kommer hesten hjem?

Den finske model fungerer fint, konkluderede en parlamentsgruppe i en rapport sidste år. Rapporten understreger, at en vigtig årsag til succesen er, at den særlige skat holdes uden for statsbudgettet – og altså ikke kan gøres til genstand for et årligt finanslovsslagsmål.

Mediepolitikerne herhjemme har over et år til at forhandle et nyt medieforlig. Licensens sociale slagside og de finske erfaringer bør overvejes nøje og positivt.